LV Eiropas Savienības Oficiālais Vēstnesis C 137/5

Uzklausīšanas amatpersonas nobeiguma ziņojums lietā COMP/38695 – Nātrija Hlorāts

(saskaņā ar 15. un 16. pantu Komisijas 2001. gada 23. maija Lēmumā 2001/462/EK, EOTK par uzklausīšanas amatpersonu darba uzdevumiem dažos tiesas procesos par konkurenci – OV L 162, 19.6.2001., 21. lpp.)

2009/C 137/05

No lēmuma projekta šajā lietā izriet šādi apsvērumi.

Iebildumu dokuments un piekļuve lietas materiāliem

Pēc trīs pieteikumiem par iecietību un turpmākās izmeklēšanas Komisija 2007. gada 27. jūlijā nosūtīja iebildumu dokumentu šādām personām saistībā ar Līguma 81. panta un EEZ līguma 53. panta iespējamiem pārkāpumiem.

EKA Chemicals AB (“EKA”) un tā faktiskajam mātes uzņēmumam Akzo Nobel NV; Finnish Chemicals OY (“Finnish Chemicals”) un tā mātes uzņēmumam Erikem Luxembourg SA (“Erikem”); Arkema France SA (iepriekš Atofina SA, turpmāk “Atofina”) un tā mātes uzņēmumam Elf Aquitaine SA (“Elf Aquitaine”) un Aragonesas Iridustrias y Energia SAU (“Aragonesas”) un tā mātes uzņēmumam Uralita SA (“Uralita”).

Personas ieguva piekļuvi lietas materiāliem, izmantojot DVD, kuru tās saņēma laikposmā no 2007. gada 31. jūlija līdz 2007. gada 2. augustam. Personas ieguva piekļuvi EKA Chemicals mutiskajiem paziņojumiem Komisijas telpās 2007. gada 2. augustā (Uralita un Aragonesas); 2007. gada 14. augustā (Finnish Chemicals) un 2007. gada 11. un 12., kā arī 19. un 20. septembrī (Atofina).

Personām nebija jautājumu saistībā ar piekļuvi lietas materiāliem.

Iebildumu dokumenta adresātiem sākotnēji tika noteikts 6 nedēļu termiņš rakstisku atsauksmju sniegšanai par iebildumu dokumentu no datuma, kad saņemti Komisijas lietas materiāli DVD formātā. Pēc to pamatotiem pieprasījumiem es piešķīru pagarinājumus no divām nedēļām līdz vienam mēnesim, tajā pašā laikā noraidot vienu nepietiekami pamatotu pieprasījumu pēc pagarinājuma. Visas personas atbildi iesniedza savlaicīgi.

Mutiskā uzklausīšana

Visas procedūrā iesaistītās personas, izņemot Aragonesas, izmantoja tiesības tikt uzklausītām mutiskā uzklausīšanā, kas notika 2007. gada 20. novembrī.

Uzklausīšanā Elf Aquitaine norādīja, ka Komisija mazināja tā aizstāvības tiesības, iebildumu dokumentā sniedzot apgalvojumus attiecībā uz tā kontroli pār Atofina, vispirms neuzklausot Elf Aquitaine. Es noraidīju šo sūdzību, jo saskaņā ar Regulas Nr. 1/2003 27. panta 1. punktu Komisijai jādod uzņēmumiem iespēja tikt uzklausītiem “pirms lēmumu pieņemšanas”. Tādējādi tiesības tikt uzklausītiem mutiski un arī sniegt paziņojumus rakstiski būtībā ir saistītas ar konkrētiem apgalvojumiem, kas sniegti iebildumu dokumentā. Tās netiek atzītas izmeklēšanas posmā, pirms Komisija nav formulējusi savus iebildumus.

Galvenais pamatjautājums, kas apspriests attiecīgās uzklausīšanas laikā, pēc pārkāpuma perioda un 2006. gada Pamatnostādņu par sodanaudu piemērošanas ir jautājums par mātes uzņēmuma atbildību. Erikem Luxembourg, Elf Aquitaine un Uralita apstrīdēja mātes uzņēmuma atbildības principu piemērošanu un iesniedza būtībā atšķirīgas interpretācijas par tiesu praksi nekā Komisijas veiktās interpretācijas.

Galīgā lēmuma projekts

Manuprāt, projektā tiek skarti vienīgi tie iebildumi, attiecībā uz kuriem personām tika dota iespēja izteikt viedokli.

Ņemot vērā iepriekš minēto, es uzskatu, ka visu šajā lietā iesaistīto personu tiesības tikt uzklausītām ir ievērotas.